Kristian Bøgsted (DD), 2025-04-03:
Tak for ordet.
Med dette beslutningsforslag ønsker forslagsstillerne, at Danmark udtræder af FN's konvention om begrænsning af statsløshed fra 1961, da konventionen begrænser Danmarks mulighed for at fratage kriminelle udlændinge deres statsborgerskab og dermed udvise dem.
Samtidig giver konventionen statsløse lettere adgang til at opnå dansk statsborgerskab, medmindre de udgør en stor fare for statens sikkerhed eller har begået en forbrydelse, der ville medføre en fængselsstraf på 5 år eller mere.
Jeg vil gerne starte med at understrege, at vi i Danmarksdemokraterne deler intentionerne bag forslaget, for vi mener, at det er et grundlæggende problem, at Danmark tildeler statsborgerskab til kriminelle udlændinge, som under de almindelige regler for statsborgerskab aldrig ville kunne opnå et dansk pas, alene fordi de er statsløse og derfor skal gives det.
Det er ligeledes problematisk, at alt for mange kriminelle udlændinge kan skjule sig bag risikoen for at blive statsløse, hvis vi fratager dem deres statsborgerskab og udviser dem af Danmark.
Derfor anerkender Danmarksdemokraterne fuldt ud, at FN's statsløsekonvention udgør et problem for Danmark.
Den blev skrevet i en anden tid og afspejler ikke de udfordringer, vi står over for i dag.
Det skal vi naturligvis gøre noget ved.
Derfor mener vi i Danmarksdemokraterne, at der er behov for et opgør med konventionerne.
Tidligere borgerlige regeringer har ad flere omgange forsøgt at presse FN's flygtningeorgan UNHCR til at ændre indholdet af statsløsekonventionen.
Vores formand, Inger Støjberg, opnåede visse resultater, da hun var flygtninge- og integrationsminister.
Det har bl.a. betydet, at statsløses ansøgninger om statsborgerskab nu kan udsættes på ubestemt tid, hvis de statsløse vurderes til at udgøre en trussel mod statens sikkerhed.
Det viser tydeligt, at det er muligt at ændre konventionerne, men det kræver en regering, der er villig til at gøre en reel indsats for at ændre konventionerne.
Desværre har vi en regering, der godt nok i sit regeringsgrundlag har lovet at udfordre konventionerne, men som vi alle kan se ikke praktiserer, hvad den prædiker.
Regeringen med Socialdemokratiet, Venstre og Moderaterne har brugt hele 2 år på blot at ansætte en konventionsambassadør på deltid.
Hvis regeringen virkelig mente, at det her er et tungt og vigtigt arbejde, havde man ikke ansat en ambassadør på deltid.
Regeringen har ikke overholdt det løfte, den gav danskerne med regeringsgrundlaget, og det er dybt problematisk, når regeringen igen og igen svigter på så afgørende et område som de internationale konventioner.
Vi har det svært med at se til, mens Danmark ikke kan udvise kriminelle udlændinge, og mens vi ikke kan forhindre tildelingen af statsborgerskaber til statsløse udlændinge, der på forskellig vis udgør en fare for Danmarks sikkerhed.
Vi mener, at Danmark er bedst stillet med en fælles international orden, men mange af de konventioner, vi har i dag, er langtfra perfekte, og de skader Danmark.
Derfor er der behov for, at vi ændrer den internationale spillebane, så den i højere grad gavner Danmark og ligesindede landes interesser.
Vi kan ikke blive ved med at se til, mens regeringen intet gør for at ændre konventionerne.
Inger Støjberg formåede at rykke på statsløsekonventionen i en tid, hvor det nærmest var uhørt at sige, at man ønskede at ændre konventionerne.
Regeringen har et andet spillerum, end borgerlige regeringer havde engang.
Det ønsker vi at gøre klart for regeringen at den skal udnytte.
Tak for ordet.